To, čo mám na otcovstve najradšej,
sú filmy, ktoré teraz môžem pozerať.
Rád sa delím o svoje obľúbené filmy s mojimi deťmi.
Keď mala moja dcéra 4 roky,
pozreli sme si spolu Čarodejníka z krajiny Oz.
Na niekoľko mesiacov tento film úplne pohltil jej predstavivosť.
Jej obľúbená postava je, samozrejme, čarodejnica Glinda.
Aspoň jej poslúžila ako ospravedlnenie, prečo nosí trblietavé šaty
a čarodejnú paličku.
Ale keď si ten film pozriete dostatočne mnoho ráz,
začnete si uvedomovať, aký je nezvyčajný.
V dnešnom svete vychovávame naše deti
v akomsi úžasnom priemyselnom komplexe pre detskú fantáziu.
Ale Čarodejník z krajiny Oz bol výnimočný.
Nespustil takýto trend.
Tento trend sa vlastne začal až o 40 rokov neskôr
a spustil ho, prekvapivo, iný film,
v ktorom bol plechový chlapík
a chlpatý chlapík
a zachraňovali dievča tak, že sa prezliekli za ochranku nepriateľa.
Viete, o čom hovorím? (smiech)
Hej.
Medzi týmito filmami je veľký rozdiel,
hneď niekoľko veľmi veľkých rozdielov nájdeme medzi Čarodejníkom z krajiny Oz
a všetkými filmami, ktoré dnes pozeráme.
Jedným je, že v Čarodejníkovi z krajiny Oz je veľmi málo násilia.
Opice sú trochu agresívne a jablone tiež.
Ale myslím, že keby Čarodejník z krajiny Oz bol natočený v dnešnej dobe,
čarodejník by povedal: „Dorotka, zachránila si Oz tak,
ako predpovedalo proroctvo.
Použi svoje čarovné topánky
a premôž počítačom vygenerované armády Zlej čarodejnice."
Presne tak to teraz je.
Ďalší dôvod, prečo je Čarodejník z krajiny Oz skutočne jedinečným filmom je,
že všetky najhrdinskejšie
a najmúdrejšie postavy – dokonca aj tie záporné –
sú ženy.
Začal som si to uvedomovať,
až keď som s dcérou pozeral Hviezdne vojny,
čo bolo o pár rokov neskôr, a situácia bola úplne odlišná.
Vtedy som už mal aj syna.
Mal ešte len tri.
Nemohol teda pozerať s nami, bol na to príliš mladý.
Ale bol druhé dieťa
a úroveň dozoru bola už podlomená. (smiech)
Takže sa k nám zatúlal
a film na ňom zanechal stopu
asi tak, ako mama hus zanechá na húsatkách,
a myslím, že celkom nechápal, čo sa tam deje,
ale všetko to poriadne nasával.
A rozmýšľal som, čo vlastne nasáva.
Sú to témy odvahy
a vytrvalosti a lojality?
Alebo fakt, že Luke sa pridal
k armáde, aby zvrhol vládu?
Alebo je to fakt,
že vo vesmíre sú iba chlapci,
teda okrem tety Beru a, samozrejme, princeznej,
ktorá je veľmi cool, ale vlastne väčšinu filmu len tak čaká,
aby mohla potom odmeniť hrdinu medailou a žmurknutím
a poďakovať mu za záchranu vesmíru, čo dokázal
pomocou čarovnej moci, s ktorou sa narodil?
Porovnajte to s Čarodejníkom z krajiny Oz z roku 1939.
Ako Dorotka vyhrá svoj film?
Tak, že sa so všetkými spriatelí
a bude ich viesť.
To je svet, v ktorom by som chcel vychovávať svoje deti.
Oz, však? – a nie svet, v ktorom sa chlapi bijú,
aj keď ten náš svet tak trochu vyzerá.
Prečo je toľko Sily – s veľkým S, Sila –
vo filmoch pre naše deti
a tak málo žltej dláždenej cesty?
O vplyve chlapčenských násilných filmov
na dievčatá sa veľa popísalo
a mali by ste si niečo z toho prečítať. Je to skutočne zaujímavé.
Nečítal som však veľa o tom, ako to vplýva na chlapcov.
Z vlastnej skúsenosti totiž viem,
že princezná Leia mi neposkytla dostatočný kontext
na to, aby som ho mohol využiť v dospeláckom
svete, kde sú aj dievčatá. (smiech)
Myslím, že pri prvom bozku
som skutočne očakával, že sa zrazu spustia záverečné titulky,
lebo to je predsa koniec filmu, nie?
Dokončil som výpravu, získal som dievča.
Prečo tu ešte stojíš?
Neviem, čo mám ešte urobiť.
Filmy sa veľmi zameriavajú na porazenie protivníka
a na odmenu a nie je v nich veľa miesta
pre iné vzťahy a iné cesty.
Je to akoby, ak ste chlapec,
tak ste nadopované zviera,
a ak ste dievča, mali by ste si priniesť svoj bojovnícky výstroj.
Existuje mnoho výnimiek
a princezné od Disneyho obránim pred každým z vás.
Ale tie tiež posielajú správu chlapcom,
a to, že chlapci skutočne nie sú cieľovým publikom.
Fantastickým spôsobom učia dievčatá,
ako sa chrániť pred patriarchiou,
ale na druhej strane neukazujú chlapcom,
ako sa majú oni chrániť pred patriarchiou.
Nie sú tam pre nich žiadne príklady.
Tiež máme úžasné ženy,
ktoré píšu nové príbehy pre naše deti,
a nech sú Hermiona a Katniss akokoľvek trojdimenzionálne a úžasné,
stále sú vo vojnových filmoch.
A, samozrejme, najúspešnejšie štúdio všetkých čias
vypúšťa do sveta jednu klasiku za druhou
a každý jeden z týchto filmov
je o ceste chlapca alebo muža
alebo dvoch mužov, ktorí sú priatelia, alebo muža a jeho syna
alebo dvoch mužov, ktorí vychovávajú malé dievčatko.
Až do tohto roka, ako si mnohí z vás pomyslia,
keď vydali film Neskrotná.
Všetkým vám ho odporúčam, už sa dá kúpiť.
Pamätáte si, čo hovorili kritici, keď vyšla Neskrotná?
„Och, nie, nemôžem uveriť, že Pixar natočil princeznovský film."
Je veľmi dobrý, nenechajte sa odradiť.
Väčšina z týchto filmov neprejde Bechdelovej testom.
Neviem, či ste už o ňom počuli,
ešte nie je príliš rozšírený,
ale možno práve dnes to všetko začneme.
Alison Bechdelová je umelkyňa, ktorá vytvára komiksy,
a ešte v polke 80. rokov nahrala rozhovor s priateľkou
o hodnotení filmov, ktoré videli.
Je to veľmi jednoduché. Musíte si položiť iba tri otázky:
Je vo filme viac ako jedna ženská postava,
ktorá niečo hovorí?
Najprv skúste splniť toto kritérium.
Rozprávajú sa tieto ženy spolu vo filme?
Je ich rozhovor o niečom inom
okrem muža, ktorý sa im obom páči? (smiech)
Nie? Ďakujem. (potlesk)
Ďakujem veľmi pekne.
Dve ženy, ktoré existujú, a rozprávajú sa spolu o veciach.
To sa stáva. Aj ja som to už zažil,
a napriek tomu to len zriedka vidím vo filmoch,
ktoré poznáme a milujeme.
Tento týždeň som šiel do kina
na veľmi dobrý a kvalitný film Argo.
No nie? Hovorí sa o Oscare, má skvelé tržby,
presne to sa v Hollywoode považuje za kvalitný film.
V Bechdelovej teste by úplne prepadol.
A nečakal by som to, lebo, neviem, či ste tento film videli,
ale väčšina filmu sa odohráva
na ambasáde, kde sa spolu skrývajú
muži a ženy počas rukojemníckej krízy.
Uvidíte dosť veľa scén, v ktorých majú muži
v tomto útočisku hlboké konverzácie plné strachu
a najväčším momentom pre jednu z herečiek
je, keď vojde cez dvere a povie: „Zlatko, ideš už do postele?"
To je pre vás Hollywood.
Pozrime sa teda na čísla.
Rok 2011. V koľkých zo 100 najpopulárnejších filmov
vystupujú podľa vás ženské protagonistky?
11. To nie je zlé.
Nie je to ani percento žien,
ktoré sme práve zvolili do kongresu, takže je to dobré.
Ale existuje väčšie číslo,
ktoré položí túto sálu na kolená.
Minulý rok uverejnili noviny The New York Times
štúdiu, ktorú uskutočnila vláda.
Stálo v nej toto.
Jedna z piatich žien v Amerike
vraví, že bola niekedy v živote obeťou sexuálneho obťažovania.
Nemyslím si však, že je to vinou filmov.
Myslím, že filmy pre deti s tým nemajú nič spoločné.
Tiež si nemyslím,
že s tým môžme priamo spájať hudobné videá alebo pornografiu,
ale niečo tu nefunguje,
a keď som si prečítal tú štatistiku,
pomyslel som si,
že to je skutočne veľa sexuálnych násilníkov.
Kto sú títo muži? Čo sa učia?
A čo sa nenaučili?
Absorbujú príbeh o tom,
že úlohou mužského hlavného hrdinu je poraziť záporáka pomocou násilia
a potom dostať odmenu, t.j. ženu,
ktorá nemá žiadnych priateľov a nerozpráva?
Skutočne s nami ostáva tento príbeh?
Viete,
ako rodič, ktorý má to šťastie,
že môže vychovávať dcéru,
ako aj vy všetci, ktorí robíte to isté,
dnešný svet a táto štatistika je pre nás veľmi znepokojivá,
a tak ich chceme pripraviť.
Máme na to prostriedky, ako napríklad „sila dievčat",
a dúfame, že im to pomôže,
ale nemôžem prestať rozmýšľať nad tým, či im sila dievčat pomôže chrániť sa,
ak zároveň, či už aktívne alebo pasívne,
trénujeme našich synov na to, aby si udržali svoju chlapčenskú silu.
Myslím, že výber programov na Netflixe
je pre nás jedným zo spôsobov, ako robiť niečo veľmi dôležité,
a toto vravím hlavne otcom.
Myslím, že musíme našim synom
ukázať novú definíciu mužnosti.
Táto definícia sa už aj tak prevracia hore nohami.
Čítali ste predsa o tom, ako nová ekonomika
mení úlohy opatrovníka a zarábajúceho.
Všetko prevracajú naruby.
Takže naši synovia budú musieť nájsť spôsob,
ako sa situácii prispôsobiť, nájsť nové vzájomné vzťahy,
a myslím, že im to musíme ukázať my a dať im príklad
skutočného muža,
ktorý dôveruje svojim sestrám
a rešpektuje ich a chce byť s nimi na jednej lodi
a postaví sa záporákom,
teda mužom, ktorí chcú ženám ubližovať.
A myslím, že našou úlohou pri výbere programov na Netflixe
je hľadať filmy, ktoré prejdú Bechdelovej testom.
Ak ich dokážeme nájsť, nájdeme aj hrdinky,
ktoré v nich sú,
a preukazujú skutočnú odvahu, vedú ľudí k sebe,
a postrčíme našich synov, aby sa s týmito hrdinkami identifikovali
a povedali: „Chcem byť s nimi na jednej lodi,"
pretože oni s nimi budú na jednej lodi.
Keď som sa spýtal dcéry, kto je jej obľúbená postava z Hviezdnych vojen,
viete, čo mi povedala?
Obi-Wan.
Obi-Wan Kenobi a Glinda.
Čo majú títo dvaja spoločné?
Možno to nebolo len trblietavými šatami.
Myslím, že títo ľudia sú experti.
Myslím si, že títo dvaja ľudia sú tí, ktorí vo filme
vedia viac než ktokoľvek iný,
a radi sa o svoje vedomosti podelia s ostatnými,
aby im pomohli dosiahnuť ich potenciál.
Sú to vodcovia.
Taká úloha sa mi pre moju dcéru páči,
a tiež sa mi páči pre môjho syna.
Chcem, aby bolo viac takýchto úloh.
A aby bolo menej úloh, ktoré môjmu synovi hovoria:
„Choď a bojuj sám,"
a viac úloh, v ktorých vidí, že jeho cieľom je stať sa súčasťou tímu,
možno takého, ktorý vedú ženy,
a pomáhať ľuďom, aby sa z nich
stali lepší ľudia,
ako v Čarodejníkovi z krajiny Oz.
Ďakujem.